Πρόεδρος Μπους: Iστορικό γεγονός οι Παλαιστινιακές εκλογές  - 2005-01-10
και θα συνεχισθεί η υποστήριξη των ΗΠΑ προς τη διαδικασία μεταρρύθμισης
Ενθαρρυμένος δηλώνει ο πρόεδρος Μπους από την αθρόα συμμετοχή των ψηφοφόρων στις Παλαιστινιακές εκλογές της Κυριακής, ενώ παράλληλα προσθέτει πως προσβλέπει σε μια συνεργασία με τους νικητές της ψηφοφορίας. Ο πρόεδρος Μπους είπε πως οι Παλαιστινιακές εκλογές απετέλεσαν ιστορικό γεγονός όχι μόνο για τον παλαιστινιακό λαό αλλά και για ολόκληρη τη Μέση Ανατολή. Οι σχετικές δηλώσεις του περιέχονται σε γραπτή ανακοίνωση που εκδόθηκε μετά το κλείσιμο των καλπών, αλλά πριν ν’ ανακηρυχτεί επίσημα ο νικητής της παλαιστινιακής ψηφοφορίας. Ο αμερικανός πρόεδρος επισημαίνει στην ανακοίνωσή του πως σύμφωνα με τους ανεξάρτητους παρατηρητές οι εκλογές διεξήχθησαν γενικά κατά ελεύθερο και δίκαιο τρόπο, προσθέτοντας πως για μια ακόμα φορά αποδείχτηκε πως κάθε λαός, εάν του δοθεί η επιλογή, προτιμάει να ζήσει ελεύθερος και να διαλέξει ο ίδιος την κυβέρνησή του. Ο κ. Μπους είπε επίσης πως θα συνεχισθεί η υποστήριξη προς τη διαδικασία μεταρρύθμισης και πως και άλλες χώρες έχουν κάποιο ρόλο να διαδραματίσουν, απευθύνοντας ξανά στο Ισραήλ έκκληση για βελτίωση των συνθηκών στη Δυτική Όχθη και για επιδίωξη του σχεδίου απόσυρσης. Νωρίτερα, ο υπουργός εξωτερικών Κόλιν Πάουελ σε εμφάνισή του στην εκπομπή του τηλεοπτικού δικτύου ABC «Αυτή τη Βδομάδα», είπε πως οι Ηνωμένες Πολιτείες είναι έτοιμες να βοηθήσουν τους παλαιστίνιους αυξάνοντας την προς αυτούς αναπτυξιακή βοήθεια και υποστηρίζοντας τις προσπάθειες πολιτικής μεταρρύθμισης. Είπε συγκεκριμένα: «Μπορούμε να βοηθήσουμε το νέο πρόεδρο των Παλαιστινίων και τους νέους ηγέτες της Παλαιστινιακής Αρχής να μεταρρυθμίσουν την κυβέρνησή τους καθιστώντας την πιο αποτελεσματική και με λιγότερη διαφθορά. » Αισιόδοξες ήταν και οι δηλώσεις του Ντένυς Ρος, ενός από τους γνωστότερους μεσολαβητές της Αμερικής στις ειρηνευτικές διαπραγματεύσεις για το Μεσανατολικό. Σε συνέντευξη που δόθηκε στη δημοσιότητα λίγες ώρες πριν από την ολοκλήρωση της παλαιστινιακής ψηφοφορίας ο κ. Ρος είπε πως μετά από το θάνατο του Γιασέρ Αραφάτ άνοιξε ένα παράθυρο ευκαιρίας. Κατά την έκφρασή του: «Ένα από τα πιο εντυπωσιακά πράγματα που συνέβησαν και που δεν το αντιλήφθηκε αρκετά ο κόσμος είναι πως με το θάνατο του Αραφάτ οι Παλαιστίνιοι έγιναν πιο αισιόδοξοι. Πρόκειται για μια εκπληκτική πραγματικότητα που δεν πρέπει να περάσει απαρατήρητη. » Μιλώντας στην εκπομπή του CBS Face the Nation ο αμερικανός διπλωμάτης είπε πως τώρα δίνεται η ευκαιρία πρώτον να σταματήσει ο καθημερινός πόλεμος μεταξύ Ισραηλινών και Παλαιστινίων και δεύτερον να απομακρυνθούν οι Ισραηλινοί από τη Γάζα και να χρησιμοποιηθεί αυτό σα βάση για επανασυζήτηση των θεμάτων, έτσι ώστε να επιστρέψουν οι ενδιαφερόμενες πλευρές στο τραπέζι των διαπραγματεύσεων. » Καθώς άρχισε να διαφαίνεται πως νικητής των παλαιστινιακών εκλογών θα αναδεικνύονταν ο Μαχμούντ Αμπάς, μέλη μιας ομάδας αμερικανών γερουσιαστών, που εστάλησαν ως παρατηρητές μίλησαν στο CNN από την Ιερουσαλήμ. Ο γερουσιαστής Τζόζεφ Μπάϊντεν, ανώτερο δημοκρατικό στέλεχος στην επιτροπή εξωτερικών σχέσεων της γερουσίας, είπε πως ο νέος πρόεδρος των Παλαιστινίων θα αντιμετωπίσει σκληρό έργο. «Το ξέρει πολύ καλά πως πρέπει οπωσδήποτε να γίνουν μεταρρυθμίσεις στο κόμμα του Φατάχ. Ξέρει επίσης πως πρέπει να γίνουν ριζικές μεταρρυθμίσεις στους κόλπους της Παλαιστινιακής Αυτοδιοίκησης και πως πρέπει να εδραιωθούν οι δυνάμεις ασφαλείας. » Ο κ. Μπάϊντεν είπε πως πιστεύει ότι ο Μαχμούντ Αμπάς θα τα βγάλει πέρα γιατί έχει εντυπωσιαστεί από τα όσα έχει δει μέχρι στιγμής. Αλλά, πρόσθεσε, η Αμερική παρακολουθεί προσεκτικά για να δει κατά πόσο ο νέος ηγέτης των Παλαιστινίων θα μπορέσει όντως να ενεργήσει αποτελεσματικά.